钦定古今图书集成/明伦汇编/闺媛典/第241卷 > 马清妻纪氏
## 钦定古今图书集成/明伦汇编/闺媛典/第241卷 > 马清妻纪氏

按《胶州志》：“纪氏幼许马清。清习童子业，颇有声。年十
五，忽病痿，不能行，自度贫且病废，愿罢婚，听纪自便。
纪号泣剪发，不从，遂终归。清家四壁立，纪工缉纴，作
线枲杂花，得钱以供甘旨，而自食粗粝，家渐饶，无子，
为清买妾生女。清年三十，病亡，氏绝汤饮数日，姑哭
曰：‘我依汝为活，汝死吾亦死矣’。”防之愈密，氏乃抚其
女以事姑。姑殁，殡殓甚给。女长于归，尽其所有以为
奁赠，复以其业自食，年六十七终。